*Szepesi Attila*

**Cinkekarácsonyfa**

Ezüst fenyőfa,

cinkekarácsonyfa,

égi álom terítgeti,

hófüggöny takarja.

Csillagszín ékek,

fénytollú vendégek,

szárnyasnépek itt találnak

téli menedéket.

Sugaras hó száll,

alszik minden fűszál,

hasig hóban éjpalástú

szürkevarju kószál.

Pirókok, cinkék,

pirregő pipiskék

viduljatok, rövidülnek

már a kormos esték:

a tél betellett,

víg évszak közelget –

rigók füttye visszahozza

a tavaszi zöldet.